Aavelaiva

Aavelaiva tarkoittaa merenkulussa ja merenkulkuperinteissä yleensä tuuliajolla olevaa alusta, joka purjehtii ilman miehistöä. Merenkulun aavelaivat ovat myös kummitustarinoiden ja merenkulkuperinteen myyttien keskeinen elementti. Myyttien ja kummitustarinoiden aavelaivoista tunnetuin lienee Lentävä hollantilainen, miehistönsä hylkäämistä laivoista kenties purjealus Mary Celeste.

Merenkulun myyteissä ja kummitustarinoissa aavelaivat ovat kirottuja aluksia, jotka katoavat ja ilmestyvät selittämättömästi ja joiden miehistönä on aaveita, kirottujen merimiesten haamuja. Merenkulkuperinteen mukaan aavelaivan näkeminen ennustaa näkijälleen pahaa.

Pohjoiskorealaiset aavelaivat
Pohjoiskorealaiset aavelaivat ovat Pohjois-Koreasta Japaniin ajelehtineita aavelaivoja. Miehistö on aluksen löytyessä yleensä jo kuollut, esimerkiksi nälkään. Aluksia löytyy paljon, esimerkiksi vuonna 2017 niitä löytyi 104. Joskus harvoin  miehistö on löytynyt elossa. Syyksi näille aavelaivoille arvellaan Pohjois-Korean hallinnon asettamia saalisvaatimuksia, jotka pakottavat alukset kauaksi. Alukset ovat myös teknisesti puutteellisia, mikä selittää haaksirikkojen yleisyyttä.

Miehistön hylkäämiä aavelaivoja

 1775: Englantilainen kauppa-alus Octavius löytyi ajelehtimasta ilman miehistöä Grönlannin rannikolta. Aluksen lokikirjan mukaan tämän Kiinasta paluumatkalla olleen aluksen kapteeni olisi päättänyt yrittää kotimatkaa tuolloin vielä läpipurjehtimattoman Koillisväylän kautta. Alus ja sen miehistön jäätyneet ruumiit olivat lopulta suoriutuneet matkasta ahtojäiden keskellä 13 vuodessa. (Tämän tapauksen aitoudesta ei ole varmuutta.)
 1872: Mary Celeste löytyi hylättynä ajelehtimasta Portugalille kuuluvan Azorien saariryhmän vesiltä. Alus oli ehjä, mutta löytöhetkellä miehistöstä ei näkynyt jälkeäkään. Edellisestä lokikirjamerkinnästä oli löydettäessä kulunut 11 päivää.
 1921: Viisimastoinen kuunari Carroll A. Deering löytyi rantaan ajautuneena Pohjois-Carolinan Diamond Shoalsilta. Aluksen viimeinen matka on aiheuttanut paljon kiistelyä. Aluksen kohtaloa tutki kaikkiaan kuusi Yhdysvaltain ministeriötä, lähinnä siitä syystä, että alus on yksi useista laivoista, jotka upposivat tai katosivat suhteellisen lyhyen ajanjakson sisällä. Vaikka tapaukselle on esitetty paranormaalejakin selityksiä, todennäköisimpänä syynä pidetään kapinaa tai merirosvoutta.
 1931: SS Baychimo hylättiin sen juututtua ahtojäihin Jäämerellä, kun miehistö otaksui sen uppoavan. Alus pysyi kuitenkin pinnalla ja vapautui jäistä, ja se nähtiin useaan otteeseen hylkäämistä seuranneiden 38 vuoden aikana. Pelastustoimia ajelehtivalle hylylle ei kuitenkaan tehty.
 1933: Vuonna 1906 uponneen höyrylaiva SS Valencia pelastusvene löytyi Vancouverinsaaren lounaisrannikon edustalta. Vene oli yllättävän hyvässä kunnossa siitä huolimatta, että aluksen uppoamisesta oli kulunut 27 vuotta. Merenkulkijat ovat kertoneet nähneensä myös itse aluksen samoilla vesillä sen uppoamisen jälkeisinä vuosina, usein rannikon suunnassa purjehtivana haamuna.
pienoiskuva|Paapuuriin kallistunut MV Joyita löydettäessä marraskuussa 1955.
 1948: Useat laivat vastaanottivat hätäviestejä hollantilaiselta rahtilaiva Ourang Medanilta. Alus löytyi ajelehtimasta Indonesian rannikolta. Miehistön jäsenet löytyivät ympäri laivaa kuolleina mutta ilman näkyviä vammoja. Ennen kuin alus saatiin hinattua satamaan, se syttyi tuleen, räjähti ja upposi. Miehistön kuolemaan ei ole saatu selitystä. (Koko tapauksen aitous on epäilyksen alainen, sillä aluksesta ei löydy juuri mitään tietoa ja hylky upposi ennen tutkimuksia. Kyseessä saattaa olla huijaus.)
 1955: Moottorialus MV Joyita löytyi ajelehtimasta hylättynä runsas kuukausi katoamisensa jälkeen Tyynellämerellä. Meriselityksen mukaan matkustajien ja miehistön kohtalo oli "selvittämätön tutkimuksessa selvinneiden todisteiden nojalla".
 2003: High Aim 6 löytyi ajelehtimasta Australian vesialueella ilman miehistöään. Laajoista etsinnöistä huolimatta miehistöstä ei löytynyt jälkeäkään.
 2006: Tankkeri Jian Seng löytyi maaliskuussa Australian Queenslandin rannikolta Weipan edustalta. Sen lähtösatamaa tai omistajaa ei kyetty jäljittämään, joten se upotettiin huhtikuussa 2006.
 2006: Elokuussa Bel Amica -niminen alus löytyi Sardinian rannikolta. Aluksen löytäneet rannikkovartioston miehet löysivät alukselta puoliksi syötyjä egyptiläisiä aterioita, ranskalaisia Pohjois-Afrikan rannikon merikarttoja sekä Luxemburgin lipun.
 2007: Kaksitoistametrinen katamaraani Kaz II löytyi huhtikuussa ilman miehistöään Queenslandin rannikolta Luoteis-Australiasta. Jahti oli lähtenyt Airlie Beachiltä sunnuntaina 15. huhtikuuta, ja se havaittiin merellä seuraavana keskiviikkona noin 80 meripeninkulman päässä Townsvillen rannikkokaupungin edustalla lähellä ulompaa Isoa valliriuttaa. Pelastusmiehistö nousi alukselle perjantaina, jolloin aluksen moottorin ja kannettavan tietokoneen todettiin olevan käynnissä. Myös aluksen radiopuhelin sekä GPS-laitteet olivat toimivia, ja kapyysiin oli katettu ateria. Kolmihenkisestä miehistöstä ei ollut jälkeäkään. Aluksen kaikki purjeet oli nostettu, mutta ne olivat pahoin revenneitä. Alukselta löytyi myös kolmet pelastusliivit, pelastautumisvälineet sekä hätäpoiju. Miehistön etsinnöistä luovuttiin sunnuntaina 22. huhtikuuta, koska heidän selviytymistään ei pidetty enää todennäköisenä.
 2011–2012: Japanin tsunamin seurauksena ajelehtimaan lähtenyt noin 50–70 metriä pitkä japanilainen kalastusalus Ryou-Un Maru ajautui Alaskan rannikon lähelle, jossa Yhdysvaltain rannikkovartiosto upotti sen.  Aamulehti 6.4.2012
 2013: Satametristä venäläistä Ljubov Orlova -laivaa oltiin tammikuussa 2012 2013 hinaamassa Kanadasta Dominikaaniseen tasavaltaan romutettavaksi, kun se irtosi hinauksesta ja jäi ajelehtimaan Atlantille. Laiva saatiin välillä kiinni, mutta se irtosi hinauksesta uudelleen. Helmikuussa 2013 se havaittiin ajelehtimassa noin 2 400 kilometrin päässä Irlannin länsirannikosta. Laivassa ei ollut miehistöä.
 2018: Syksyllä 2018 Myanmarin rannikolta löytyi Sam ratulangi PB 1600 -niminen alus. Tutkmuksissa paljastui, että sitä oltiin hinaamassa Indonesiasta Bangladeshiin romutettavaksi. Alus karkasi myrskyssä hinauksesta.

Lähteet

Aiheesta muualla
 Great Lakes Ghost Ships  
 Sea Ghosts  

Luokka:Merenkulku
Luokka:Aavekulkuneuvot